

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**REPUBLIKA E SHQIPËRISË**

**KUVENDI**

**PROJEKTLIGJ**

**Nr. \_\_\_\_\_\_\_.2020**

**PËR**

**PRIVATIZIMIN E OBJEKTEVE DHE SIPËRFAQEVE NDËRTIMORE NËN OBJEKTET E DHËNA PËR STREHIM, NË INVENTAR TË MINISTRISË SË MBROJTJES**

Në mbështetje të neneve 78 e 83, pika 1, të Kushtetutës së Republikës së Shqipërisë, me propozimin e Këshillit të Ministrave, Kuvendi i Republikës së Shqipërisë

**V E N D O S I:**

**Neni 1**

1. Të gjitha objektet ndërtimore, së bashku me truallin nën objekt, të shndërruara në objekte banimi, dhënë për strehim ushtarakëve e ish-ushtarakëve nga Ministria e Mbrojtjes, privatizohen në favor të përfituesve që disponojnë dokumentacion për pajisjen me këto objekte dhe janë banorë aktualë të tyre.

**Neni 2**

Ish-pronarëve, të cilëve u është njohur e drejta e parablerjes, pasi objekti është ndërtuar mbi truallin e tyre, u njihet e drejta e kompensimit për sipërfaqen e truallit që privatizohet.

**Neni 3**

1. Privatizimi kryhet për ato objekte ndërtimore, që në bazë të akteve ligjore e nënligjore për kthim në banesa të objekteve që mbetën të lira nga ristrukturimi i Forcave të Armatosura, janë dhënë për strehim ushtarakëve dhe ish-ushtarakëve.
2. Privatizimi i objekteve ndërtimore dhe i truallit nën objektet që janë në inventar të Ministrisë së Mbrojtjes, kryhen sipas listës bashkëlidhur, që përcakton numrin, emërtimin dhe vendndodhjen e pronës.

**Neni 4**

1. Dokumentacioni vërtetues i pajisjes së personave me objekt për qëllim strehimi është:

a) autorizim nga komisionet e strehimit;

b) listë shpërndarje nga komisioni i strehimit apo nga Ministria e Mbrojtjes;

c) urdhër i ministrit të Mbrojtjes për strehim;

ç) shkresë drejtuar Entit Kombëtar të Banesave;

d) autorizim nga komandat e reparteve për strehim;

dh) autorizim i përkohshëm nga komandat e reparteve për strehim;

e) kontratë ruajtje ndërmjet poseduesit dhe komandës së repartit;

ë) urdhër ruajtje nga komanda e repartit që ngarkon poseduesin për ruajtjen e objektit;

f) urdhër për strehim të përkohshëm nga komanda e repartit;

g) kontratë provizore ndërmjet poseduesit dhe komandës së repartit;

gj) kontratë qiraje ndërmjet poseduesit dhe komandës së repartit;

h) vendim nga komisionet e strehimit.

1. Dokumentacioni i disponuar nga përfituesit duhet të jetë origjinal ose i njësuar me origjinalin.

**Neni 5**

1. Objektet ndërtimore, së bashku me truallin nën objekt, të shndërruara në objekte banimi, sipas nenit 1 të këtij ligji, i kalojnë ministrisë përgjegjëse për strehimin për Entin Kombëtar të Banesave me qëllim privatizimi.
2. Privatizimi i objekteve dhe truallit nën objekt kryhet nga Enti Kombëtar i Banesave, brenda tri viteve nga kalimi në përgjegjësi administrimi të objekteve nga Ministria e Mbrojtjes.

**Neni 6**

Privatizimi dhe regjistrimi i objekteve të dhëna për strehim do të kryhet nëpërmjet dokumentacionit, të llojit planvendosje dhe planimetri të përgatitur nga Ministria e Mbrojtjes.

**Neni 7**

Privatizimi i objekteve të bëhet sipas gjendjes faktike të ndërtesës, duke përfshirë ndërtimet e reja, ndryshimet/ndërtimet e kryera në funksion të përshtatjes së objekteve për banim, si dhe duke përditësuar inventarin e pronave të paluajtshme të shtetit, që administrohen nga Ministria e Mbrojtjes.

**Neni 8**

Përjashtohen nga procedura e privatizimit, sipas këtij ligji, të gjithë ata persona që disponojnë një objekt tjetër banimi të përfituar nga shteti ose që në momentin e pajisjes me objekt për strehim kanë pasur detyrimin për të dorëzuar një objekt tjetër banimi dhe nuk e kanë dorëzuar.

**Neni 9**

Në rastet kur pala e interesuar njofton Entin Kombëtar të Banesave se gjykata është duke shqyrtuar një mosmarrëveshje me objekt marrëdhëniet e pronësisë mbi pasurinë që synohet të privatizohet, procedura e privatizimit pezullohet deri me marrjen e vendimit të formës së prerë.

**Neni 10**

Përfituesit e këtyre objekteve për privatizim nga Enti Kombëtar i Banesave do të paguajnë vetëm vlerën e truallit nën objekt, sipas vlerës së çmimit që ka pasur trualli në momentin e pajisjes së ushtarakut, ish-ushtarakut me dokumentacion për qëllim strehimi dhe shpenzimet hipotekore.

**Neni 11**

Objekt i privatizimit, sipas këtij ligji, janë vetëm pronat në inventar të Ministrisë së Mbrojtjes që janë jashtë Planit të Vendosjes dhe të Përhapjes së Forcave të Armatosura.

**Neni 12**

Procedura e detajuar dhe dokumentacioni i nevojshëm për privatizimin e objekteve të dhëna për strehim përcaktohen me një udhëzim të përbashkët të ministrit të Financave dhe Ekonomisë dhe ministrit të Mbrojtjes.

**Neni 13**

Ky ligj hyn në fuqi 15 ditë pas botimit në Fletoren Zyrtare.

**KRYETARI**

**Gramoz Ruçi**